નવી દિલ્હીઃ ફ્રેન્ચ કંપની દસોલ્ટ પાસેથી ૩૬ રાફેલ યુદ્ધવિમાન ખરીદવાના સોદામાં મોદી સરકારને અપાયેલી ક્લિન ચીટનો પુનરોચ્ચાર કરતાં ૧૪મી નવેમ્બરે સુપ્રીમ કોર્ટે તેના ૧૪ ડિસેમ્બર ૨૦૧૮ના ચુકાદાની સમીક્ષાની માગ કરતી પીટિશનો તર્કવિહીન ગણાવી રદ કરી નાંખી હતી. રૂ. ૫૮,૦૦૦ કરોડના વિમાન સોદામાં કથિત ભ્રષ્ટાચારની તપાસ માટે એફઆઇઆર નોંધવાની જરૂર હોવાની અરજકર્તાઓની દલીલ પણ સુપ્રીમ કોર્ટે ફગાવી દીધી હતી.